钦定古今图书集成/明伦汇编/官常典/第534卷 > 仇成
## 钦定古今图书集成/明伦汇编/官常典/第534卷 > 仇成

按《明外史》本传：“成，含山人。初从军，充万户，屡迁至秦
淮翼副元帅。太祖攻安庆，敌固守不战，廖永忠、张志
雄破其水寨，成以陆兵乘之，遂克安庆。初，元左丞余
阙守安庆，陈友谅将赵普胜陷之。友谅既杀普胜，元
帅余某袭取之。张定边复来犯，余元帅走死。至是以
成为横海指挥同知，守其地。时左君弼据庐州，罗友”
贤以池州叛。知无为州董曾陷死，四面皆贼境。成抚
集军民，守御严密，汉兵不敢东下。从征鄱阳，歼贼泾
江口，功最。征平江，蹙张士诚于城西南。洪武三年佥大都督府事，镇辽东。久之，以屯戍无功，降永昌卫指
挥使，寻复官。十二年，蓝玉诸将等征西有功。帝欲侯
之。念成旧勋，先封为安庆侯，岁禄二千石。同时侯者
十二人，成为首。二十年充征南副将军，讨平容、美诸
峒。复从大军征云南，功多，予世券，加禄五百石。二十
一年有疾，赐内酝，手诏存问。卒，赠皖国公，谥庄襄。子
泰袭爵。